М И Н И С Т Е Р С Т В О Н А Ф И Н А Н С И Т Е

# ИНФОРМАЦИЯ

**ЗА КАСОВОТО ИЗПЪЛНЕНИЕ НА ДЪРЖАВНИЯ БЮДЖЕТ И НА ОСНОВНИТЕ ПОКАЗАТЕЛИ НА КОНСОЛИДИРАНАТА ФИСКАЛНА ПРОГРАМА**

**ЗА ПЪРВОТО ПОЛУГОДИЕ НА 2017 ГОДИНА**

**Развитие на икономическата среда**

Растежът на БВП достигна 3,9 % на годишна база (според сезонно изгладените данни) през първото тримесечие на 2017 г., движен от вътрешното търсене. Частното потребление се повиши с 6,5 %, подкрепено от нарастването на реалния разполагаем доход на домакинствата, а по-високите правителствени разходи за заплати и издръжка се отразиха в ръст на публичното потребление от 8 %. Инвестициите в основен капитал също нараснаха с 1,3 % в съответствие с подобрението на бизнес климата в страната. Ръстът на износа достигна 5,8 %, докато по-високото вътрешно търсене доведе до нарастване на вноса с 10,1 %. В резултат, нетният износ имаше отрицателен принос за растежа на БВП от 2,7 пр. п. От страна на предлагането, брутната добавена стойност нарасна с 4,8 % на годишна база, като най-голям принос имаха услугите.

През първото тримесечие на 2017 г. броят на заетите (ЕСС 2010) се увеличи с 1,2 % на годишна база, подкрепен от нарасналата стопанска активност в страната. За повишението допринесе както разкриването на работни места от работодателите, така и увеличението на самонаетите лица. Коефициентът на безработица продължи да намалява до 6.9 %, отчитайки спад от 1,7 пр .п. на годишна база.

Годишният темп на инфлация премина на положителна територия през януари 2017 г. за първи път от средата на 2013 г. и следваше възходяща тенденция, воден от наблюдаваното възстановяване на международните цени на храните и суровия петрол. Въпреки това, през май този тренд се пречупи и през юни общата инфлация в страната се забави до 1,1 % на годишна база. Това бе свързано най-вече с вътрешната ценова динамика при горивата, които най-общо следваха конюнктурата на международния пазар. От друга страна, базисната инфлация (от общия индекс е изключено изменението в цените на енергийните стоки и непреработените храни) също премина на положителна територия и отчете нарастване от 0,2 % на годишна база през юни.

За първите пет месеца на годината в страната бяха отчетени входящи потоци в размер на 14,5 млрд. евро, като движение в тази посока бе наблюдавано и по трите сметки на платежния баланс – текуща, капиталова и финансова.

Балансът по текущата сметка бе положителен в размер на 79,1 млн. евро (0,2 % от прогнозния БВП), при излишък за същия период на 2016 г. от 131,2 млн. евро или 0,3 % от БВП. От началото на годината бе наблюдавано увеличение на международните цени, което оказа съществено въздействие върху външната търговия. Търговският дефицит нарасна до 2,3 % от прогнозния БВП при 1,5 % от БВП за миналата година. Увеличението се дължеше на ръста на вноса, който достигна 21 % и надхвърли този на износа с 3,3 пр. п. Излишъкът по баланса на услугите намаля до 1,1 % от прогнозния БВП за първите пет месеца 2017 г., като за същия период на 2016 г. бе 1,4 % от БВП. Балансът по първичния доход се подобри с 0,9 пр.  п. на годишна база, следвайки по-високите доходи на българи временно работещи в чужбина (за срок по-малък от 1 г.) и по-ниските плащания на инвестиционен доход към нерезиденти. Вторичният доход се запази почти непроменен спрямо същия период на миналата година.

Излишъкът по капиталовата сметка за периода достигна 0,3 % от прогнозния БВП, а дефицитът по финансовата сметка премина в излишък от 1,4 % от БВП, отразяващ превишение на изплатените към нерезиденти средства над привлечените.

**Основни бюджетни параметри към края на полугодието на 2017 г.**

Параметрите по изпълнението на данъчните и осигурителни приходи за първото полугодие за поредна година отчитат подобрение спрямо същия период на предходната година. Благоприятните развития при някои от важните макроикономически индикатори, като вътрешното потребление, пазара на труда и други, както и мерките за повишаване на събираемостта на приходите, са сред основните фактори за отчетените добри параметри. Приходите от осигурителни вноски, както и постъпленията от преки и косвени данъци нарастват значително спрямо полугодието на 2016 г., с което данъчните постъпления като цяло нарастват в номинално изражение с 1 049,1 млн. лв. (7,8 %) спрямо полугодието на 2016 г. Изпълнението на годишните разчети в групата на данъчните приходи е добро, като към полугодието са постъпили 51,9 на сто от данъчните приходи планирани за цялата 2017 г. Неданъчните приходи остават близки до отчетените за първите шест месеца на 2016 г., докато при постъпленията от помощи се отчита намаление основно поради базов ефект в 2016 г., свързан с възстановени в началото на 2016 г. разходи от ЕК към България, които са извършени в края на 2015 г., когато бе пикът на плащанията по проектите по предходния програмен период 2007-2013 г. Поради тази причина общите приходи и помощи по КФП са номинално по-ниски от отчетените към полугодието на 2016 г., но ако се елиминира влиянието на европейските средства на съпоставима база приходите по националния бюджет отчитат номинален ръст от 6,8 на сто.

На база на тези параметри и изготвените прогнози в годишен план не се очертава напрежение при изпълнението на планираните данъчни приходи по националния бюджет. Прогнозите очертават изпълнение на разчетите за 2017 г. при данъчните приходи, като се очаква преизпълнение при постъпленията от социално и здравноосигурителни вноски, ДДС, корпоративен данък, ДДФЛ и др. Тук е важно да се отбележат и усилията на приходните администрации за повишаване събираемостта на приходите. Активните мерки за изтласкване на светло на оборотите от сивия сектор на икономиката чрез засилен фискален контрол, включително и контрол в реално време на фискалните устройства на търговците в страната, мерките за засилване на контрола при търговията с акцизни стоки, борбата с контрабандния внос, както и противодействието на опитите за данъчни нарушения и измами са част от тези усилия и очакваните ефекти в приходите вече дават резултат. Системното прилагане на тези мерки вече оказва дисциплиниращ ефект и натиск върху сивата икономика, което се потвърждава от отчетените за поредна година добри параметри по изпълнението на данъчните и осигурителни приходи.

Параметрите по разходите се развиват съобразно разчетите към ЗДБРБ за 2017 г. Традиционно, усвояването на разходите през първото полугодие е ниско - разходите по КФП, включително вноската в общия бюджет на ЕС, за първите шест месеца на 2017 г. представляват 42,8 на сто от планираните с разчетите към ЗДБРБ за 2017 г. Това се дължи основно на изместване на голяма част от инвестиционните и капиталови разходи за последното тримесечие на годината. Неравномерното усвояване на капиталовите разходи е обективно обусловено от календара на строителния сезон, като изпълнението на повечето инфраструктурни проекти се извършва през летните месеци и разплащането за извършената работа се концентрира в последното тримесечие. Голяма част от инфраструктурните проекти се изпълняват и отчитат по сметките за средства от ЕС, което обуславя и по-ниското усвояване на разходите при европейските средства. Същевременно необходимият допълнителен ресурс за обезпечаване на приоритети от управленската програма на новоизбраното правителство, свързани с увеличение на възнагражденията в системата на образованието от септември и увеличение на минималната пенсия на две стъпки от юли и октомври на база на изготвените разчети ще бъде за сметка на преструктуриране на разходите по държавния бюджет, както и за сметка на преизпълнение на приходите по бюджета на ДОО, с което в годишен план няма да се влоши салдото по КФП.

В следствие на отчетените добри параметри по изпълнението на приходите по националния бюджет и традиционно по-ниското усвояване на разходите през първото полугодие на годината, бюджетното салдо по консолидираната фискална програма към 30.06.2017 г. е излишък в размер на 1 746,7 млн.  лв. (1,8 % от прогнозния БВП) и се формира от излишък по националния бюджет в размер на 1 777,7 млн. лв. и дефицит по европейските средства в размер на 31,0 млн. лева. Бюджетният излишък по КФП е по-нисък от отчетения към полугодието на 2016 г., основно поради посоченият базов ефект при приходите от помощи, като ако елиминираме влиянието на сметките за средства от ЕС превишението на приходите над разходите по националния бюджет през настоящата година отчита подобрение. Факторите за формирането на отчетения излишък по КФП са от една страна доброто изпълнение на приходите, и от друга - традиционно по-ниското усвояване на разходите през първото полугодие на година. Предвид спецификата на данъчния календар, както и поради изместването на значителна част от инвестиционните разходи за втората половина на годината, бюджетната позиция към полугодието би следвало да се приема като индикация, че предвидения бюджетен баланс по държавния бюджет за годината ще бъде спазен, а при наличие на фискална възможност може да се очаква и подобряване на бюджетното салдо спрямо планираното за годината.

Основните предизвикателства при изпълнението на бюджета до края на годината се свързват основно с ускоряване усвояването на средствата по проектите, съфинансирани по програмите и фондовете на ЕС, както и с усилията на приходните администрации за подобряване на събираемостта на приходите. Финансирането на разходните политики към момента не създава напрежение, но евентуалното изместване и концентриране на значителни по размер разходи по европейските програми и фондове в последното тримесечие на годината може да доведе до натиск върху бюджетната позиция на касова основа от гледна точка на периода, в който извършените сертифицирани разходи ще бъдат ефективно възстановени от ЕК на България.

Благодарение на натрупаният ресурс във фискалния резерв, включително и поради добрите фискални резултати за 2016 г. и за първото полугодие на настоящата година, през месец юли 2017 г. бе извършено плащане по падежиращи еврооблигации на Република България в общ размер на 1 937 млн. лв. без да се налага страната да емитира нов външен дълг през 2017 г. С извършеното погашение държавният дълг на България се редуцира с 950 млн. евро  - от 12,884 на 11,934 млрд. евро, което представлява спад в съотношението дълг към брутен вътрешен продукт с близо два процентни пункта съответно от 25,9 % на 24,0 %. По този начин разходите за обслужване на дълга ще бъдат редуцирани с 40,375 млн. евро годишно, какъвто е размерът на лихвените плащания по изплатените еврооблигации.

# Основни показатели по консолидираната фискална програма[[1]](#footnote-2) за първото полугодие на 2017 г.

Изпълнението на основните показатели по консолидираната фискална програма за първото полугодие на 2017 г. е представено на следната таблица:

***Таблица[[2]](#footnote-3) №1 (млн. лв.)***

|  |  |  |  |
| --- | --- | --- | --- |
| **ПОКАЗАТЕЛ** | **Разчет 2017 г.** | **Отчет към 30.06.2017 г.** | **Изпълнение** |
|  **КФП** |  **КФП** | **Национален бюджет** | **Европейски средства** | **спрямо разчет** |
| к.1 | к.2 | к.3=к.4+к.5 | к.4 | к.5 | к.6=к.3:к.2 |
| **ПРИХОДИ И ПОМОЩИ** | **35 439,6** | **17 481,8** | **16 851,6** | **630,2** | **49,3%** |
|  Данъчни приходи | 28 037,1 | 14 537,8 | 14 537,8 | 0,0 | 51,9% |
|  Неданъчни приходи | 4 758,0 | 2 274,2 | 2 271,1 | 3,1 | 47,8% |
|  Помощи | 2 644,4 | 669,8 | 42,6 | 627,2 | 25,3% |
| **РАЗХОДИ И ВНОСКА ЗА ОБЩИЯ БЮДЖЕТ НА ЕС** | **36 769,6** | **15 735,1** | **14 892,2** | **842,9** | **42,8%** |
|  Нелихвени | 34 537,8 | 14 812,4 | 13 969,6 | 842,9 | 42,9% |
|  Текущи | 28 334,5 | 13 958,8 | 13 527,1 | 431,7 | 49,3% |
|  Капиталови | 6 203,3 | 853,6 | 442,5 | 411,2 | 13,8% |
|  в т.ч. нетен прираст на държавния резерв | 19,2 | -2,7 | -2,7 |  | -14,1% |
|  Лихвени | 826,8 | 434,4 | 434,4 |  | 52,5% |
|  Резерв за неотложни и непредвидени разходи | 412,5 |   |  |  |   |
|  Вноска за общия бюджет на ЕС | 992,6 | 488,3 | 488,3 |  | 49,2% |
| Трансфер от централния бюджет |   | **0,0** | -181,7 | 181,7 |  |
| **БЮДЖЕТНО САЛДО** | **-1 330,0** | **1 746,7** | **1 777,7** | **-31,0** |  |

* + **Приходите и помощите по консолидираната фискална програма** (КФП) към края намесец юни2017 г. са в размер на **17 481,8 млн. лв.** Изпълнението на годишните разчети в групата на данъчните приходи е добро, като към полугодието са постъпили 51,9 на сто от данъчните приходи планирани за цялата 2017 г. Неданъчните приходи остават близки до отчетените за първите шест месеца на 2016 г., докато при постъпленията от помощи се отчита намаление основно поради базов ефект в 2016 г., свързан с възстановени в началото на 2016 г. разходи от ЕК към България, които са извършени в края на 2015 г., когато бе пикът на плащанията по проектите по предходния програмен период 2007-2013 г. Поради тази причина общите приходи и помощи по КФП са номинално по-ниски от отчетените към полугодието на 2016 г., но ако се елиминира влиянието на европейските средства на съпоставима база приходите по националния бюджет отчитат номинален ръст от 6,8 на сто.

Общата сумана ***данъчните постъпления*** (вкл. приходите от осигурителни вноски) са в размер на ***14 537,8 млн. лв****.*, което представлява 83,2 % от общите постъпления по КФП за периода. Постъпленията в групата нарастват номинално с 1 049,1 млн. лв. (7,8 %) спрямо отчетените към юни 2016 г. Приходите в частта на *преките данъци* възлизат на 2 771,0 млн. лв., което представлява 54,4 % от разчета за 2017 г. Съпоставени със същия период на 2016 г., преките данъци нарастват с 9,1 % (232,0 млн. лв.). Приходите от *косвени данъци* са в размер на 7 110,3 млн. лв., което представлява 50,7 % от годишния разчет. Съпоставени с първото шестмесечие на 2016 г. косвените данъци бележат ръст от 4,0 % (275,6 млн. лв.). Постъпленията от *други данъци* (включват други данъци по ЗКПО, имуществени данъци и др.) са в размер на 627,9 млн. лв., което представлява 63,4 % от разчетите към ЗДБРБ за 2017 г. и нарастват с 6,3 % (37,1 млн. лв.) спрямо юни 2016 г. Приходите от ***социалноосигурителни и здравни вноски*** към 30.06.2017 г. са в размер на 4 028,6 млн. лв. или 50,8 % от планираните за годината, като спрямо същия период на предходната година нарастват с 504,4 млн. лева. (14,3 %).

***Неданъчните приходи*** са в размер на **2 274,2 млн. лв**., което представлява 47,8 % изпълнение на годишните разчети.

Постъпленията от ***помощи*** от страната и чужбина (основно помощи от фондовете на ЕС) са в размер на **669,8 млн. лв.**, което представлява 25,3 % от годишния разчет.

**Разходите по консолидираната фискална програма** (вкл. вноската на Република България в общия бюджет на ЕС) към 30.06.2017 г. **са в размер на 15 735,1 млн. лв.,** което представлява 42,8 % от годишния разчет. Разходите за същия период на миналата година са в размер на 14 638,7 млн. лева. Нарастването на разходите спрямо същия период на 2016 г. е основно поради по-високия размер на социалните и здравноосигурителни плащания, базов ефект при разходите за пенсии от увеличението им от юли 2016 г., разходите за субсидии и по-високите разходи за персонал, включително и поради ръста на разходите за осигурителните вноски, свързан с увеличения размер на осигурителната вноска за фонд „Пенсии за лицата по чл. 69“ с 20 пр. п. спрямо 2016 г. Независимо от номиналното увеличение на разходите спрямо същия период на предходната година, съпоставено с разчетите за годината, изпълнението на разходите към полугодието се развива в рамките на планираните със ЗДБРБ за 2017 г. средства и не се очертава натиск от страна на разходите върху бюджетното салдо. ***Нелихвените разходи*** са в размер на 14 812,4 млн. лв., което представлява 42,9 % от годишния разчет. *Текущите нелихвени разходи* към юни 2017 г. са в размер на 13 958,8 млн. лв. (49,3 % от разчета за годината). *Капиталовите разходи* (вкл. нетния прираст на държавния резерв) възлизат на 853,6 млн. лв. (13,8 % от разчетите към ЗДБРБ за 2017 г.). ***Лихвените плащания*** са в размер на 434,4 млн. лв. (52,5 % от планираните за 2017 година).

**Частта от вноската на Република България в общия бюджет на ЕС**, изплатена към 30.06.2017 г. от централния бюджет, възлиза на **488,3 млн. лв.**, което е в изпълнение на действащото към момента законодателство в областта на собствените ресурси на ЕС - Решение на Съвета 2014/335/ЕС, Евратом относно системата на собствените ресурси на Европейския съюз, Регламент (ЕС, Евратом) № 608/2014 на Съвета от 26 май 2014 г. за определяне на мерки за прилагане на системата на собствените ресурси на ЕС и Регламент (EС, Евратом) № 609/2014 на Съвета от 26 май 2014 г. относно методите и процедурата за предоставяне на традиционните собствени ресурси, собствените ресурси на база ДДС и на база БНД и относно мерките за удовлетворяване на потребностите от парични средства, изменен с Регламент (EС, Евратом) 2016/804 на Съвета от 17 май 2016 г., в т.ч.:

* ресурс на база брутен национален доход – 315,8 млн. лв.;
* ресурс на база данък върху добавената стойност – 69,3 млн. лв.;
* корекция за Обединеното кралство – 26,2 млн. лв.;
* традиционни собствени ресурси (мита и налози върху захарта) – 73,9 млн. лв.;
* участие във финансиране на брутното намаление за Нидерландия, Швеция, Дания и Австрия – 3,2 млн. лв.

**Бюджетното салдо** по консолидираната фискална програма към юни 2017 г. е **положително** в размер на **1 746,7 млн. лв.** (1,8 % от прогнозния БВП) и се формира от излишък по националния бюджет в размер на 1 777,7 млн. лв. и дефицит по европейските средства в размер на 31,0 млн. лева.

* **Общият размер на касовите постъпления от ЕС** (от Структурните и Кохезионния фондове, от ЕЗФРСР и ЕФР, от средства за директни плащания към земеделските производители и плащания по пазарни мерки и др.) за първото полугодие на 2017 г. е **1 622,2 млн. лв. Нетните постъпления от ЕС към 30.06.2017 г.** (касови постъпления от ЕС, намалени с вноската в общия бюджет на ЕС) са положителни в размер на **1 134,0 млн. лева**.
	+ - **Фискалният резерв[[3]](#footnote-4)** към 30.06.2017 г. е **13,2 млрд. лв**., в т.ч. 12,2 млрд. лв. депозити на фискалния резерв в БНБ и банки и 1,0 млрд. лв. вземания от фондовете на Европейския съюз за сертифицирани разходи, аванси и други.

# Изпълнение на държавния бюджет[[4]](#footnote-5) към юни 2017 г.

Изпълнението на основните показатели по държавния бюджет, на база месечните отчети на първостепенните разпоредители с бюджет е, както следва:

 **Таблица[[5]](#footnote-6) №2 (млн. лв.)**

|  |  |  |  |
| --- | --- | --- | --- |
| **ПОКАЗАТЕЛИ** | **ЗДБРБ 2017 г.**  | **Отчет** **юни** **2017 г.** | **Изпълнение спрямо закон 2017 г.** |
| **Общо приходи и помощи** | **21 932,0** | **11 079,9** | **50,5%** |
|  -Данъчни приходи | 19 221,6 | 9 970,8 | 51,9% |
|  Корпоративни данъци | 2 035,9 | 1 187,9 | 58,3% |
|  ДДФЛ | 3 037,0 | 1 571,9 | 51,8% |
|  ДДС | 8 783,5 | 4 730,9 | 53,9% |
|  Акцизи  | 5 038,0 | 2 269,8 | 45,1% |
|  Данък в/у застрахователните премии | 30,9 | 16,4 | 52,9% |
|  Мита и митнически такси | 166,0 | 93,2 | 56,1% |
|  Други данъци | 130,3 | 100,8 | 77,3% |
|  -Неданъчни приходи | 2 710,4 | 1 105,7 | 40,8% |
|  -Помощи | 0,0 | 3,4 |  |
|  **Разходи,трансфери и вноска в бюджета на ЕС** | **22 796,2** | **9 814,6** | **43,1%** |
|  ***-Нелихвени разходи*** | 10 228,1 | 3 814,5 | 37,3% |
|  Текущи  | 8 130,9 | 3 637,1 | 44,7% |
|  Капиталови | 2 097,2 | 177,3 | 8,5% |
|  ***-Лихви*** | 792,9 | 415,3 | 52,4% |
|  По външни заеми | 542,2 | 286,1 | 52,8% |
|  По вътрешни заеми | 250,7 | 129,2 | 51,5% |
|  ***- Резерв за непредвидени и неотложни разходи*[[6]](#footnote-7)** | 71,1 | 0,0 |  |
|  ***-Трансфери за др. бюджети - нето*** | 10 711,5 | 5 096,5 | 47,6% |
|  ***- Вноска в бюджета на ЕС*** | 992,6 | 488,3 | 49,2% |
| **Бюджетен баланс** | **-864,2** | **1 265,3** |  |

* **Приходи по държавния бюджет**

**Общият размер на приходите и помощите по държавния бюджет** към юни 2017 г. е **11 079,9 млн. лв.**, което представлява 50,5 % изпълнение на разчетите по ЗДБРБ за 2017 г. и с 461,7 млн. лв. повече спрямо юни 2016 година.

* **Данъчни приходи**

**Размерът на данъчните постъпления по държавния бюджет** към юни 2017 г. е **9 970,8 млн. лв**., което представлява 51,9 % изпълнение на годишните разчетии **номинален ръст от 512,2 млн. лв.** спрямо постъпленията за същия период на 2016 година.

* **Преки данъци**

Приходите в групата на **преките данъци** са в размер на**2 759,8 млн. лв**. или 54,4 % от планираните за годината, като съпоставени с данните към месец юни 2016 г. нарастват със 227,6 млн. лв. (9,0 %).

Приходите от **корпоративни данъци** към юни 2017 г. са в размер на **1 187,9 млн. лв**. или 58,3 % от годишния план. Съпоставено с първите шест месеца на 2016 г. приходите от корпоративни данъци нарастват с 92,6 млн. лв. (8,5 %).

Приходите от **данъци върху доходите на физически лица** са в размер на **1 571,9 млн. лв.** или 51,8 % от заложените в разчета за годината и нарастват със 135,0 млн. лв. (9,4 %) спрямо същия период на 2016 година.

*По трудови правоотношения* приходите от данъка към юни 2017 г. са 1 258,7 млн. лв., 50,4 % от годишните разчети. Върху размера на постъпленията през периода оказва влияние ръста на средната работна заплата и броя наети лица.

*По извънтрудови правоотношения (свободни професии, граждански договори и др.)* приходите от данъка към юни 2017 г. са в размер на 197,0 млн. лв., което е 64,4 % от годишния разчет.

*Окончателен данък на местните и чуждестранни физически лица по чл. 37 и 38 от ЗДДФЛ* и *данък върху дивидентите и ликвидационните дялове на физически лица* - постъпленията от тези данъци са в размер на 102,9 млн. лв., 51,3 % от годишния разчет.

Постъпленията от *окончателния данък върху приходите от лихви от депозити на физическите лица* са в размер на 13,3 млн. лв., 43,0 % от годишния разчет.

* **Косвени данъци**

Приходите от **косвени данъци** към юни 2017 г. са в размер на **7 110,3 млн. лв**. или 50,7 % от годишния разчет.

**Приходите от ДДС** са в размер на **4 730,9** **млн. лв.,** което представлява 53,9 % от планираните със ЗДБРБ за 2017 година. Постъпленията от ДДС нарастват номинално с 375,3 млн. лв. 8,6 %) спрямо отчетените за същия период на предходната година и формират 47,4 % от данъчните приходи по държавния бюджет.

Нетният размер на приходите от *ДДС от внос* към юни 2017 г. е 1 977,4 млн. лева. Влияние върху постъпленията от ДДС от внос оказват цената на суровия петрол, количествата на внасяните стоки за междинно потребление (черни, цветни метали и др.), курса на щатския долар спрямо еврото и други.

Постъпленията от *ДДС при сделки в страната (нето)* към юни 2017 г. възлизат на 2 753,6 млн. лева. Невъзстановеният данъчен кредит на фирми към 30.06.2017 г. е в размер на 64,9 млн. лева.

**Приходите от акцизи (нето)** от внос, вътрешно производство и въведени в страната от други държави-членки на ЕС акцизни стоки са в размер на **2 269,8 млн. лв**. или 45,1 % от годишния разчет.

Нетните постъпления от акциз са от следните основни стокови групи: горива (46,6 %); тютюневи изделия (46,3 %); алкохолни напитки и пиво (6,0 %) и други акцизни стоки – електрическа енергия, въглища и кокс (1,1 %). Постъпления от акциз към юни 2017 г. по основни стокови групи, са както следва:

* *Акцизите от горив*а са в размер на 1 057,2 млн. лева;
* *Акцизите от тютюневи изделия* възлизат на 1 050,9 млн. лева;
* *Акцизите от алкохолни напитки и пиво*  възлизат на 136,6 млн. лева;
* *Приходите от други акцизни стоки - електрическа енергия, въглища и кокс* – възлизат на 25,0 млн. лева.

**Приходите от данък върху застрахователните премии** по облагаеми застрахователни договори (рисковете, по които са поети от застрахователи) са в размер на **16,4 млн. лв**., при планирани за годината 30,9 млн. лева.

**Постъпленията от** **мита** възлизат на **93,2 млн. лв**. или 56,1 % от планираните със ЗДБРБ за 2017 г., като заемат 0,9 % относителен дял в общия размер на данъчните приходи по държавния бюджет. В сравнение с юни 2016 г. събраните мита са с 9,6 млн. лв. (11,5 %) повече. Увеличението на приходите от мита за първото полугодие на 2017 г. основно се дължи на ръста в приходите при следните стокови групи: „Ядрени реактори, котли, машини, апарати и механизми; части за тези машини или апарати“ – постъпленията са в размер на 12,4 млн. лв., като се повишават с 5,3 млн. лв. (75,9 %), в сравнение с края на юни 2016 г., „Обувки, гети и подобни артикули; части за тях“ – постъпленията възлизат на 4,9 млн. лв. и отчитат увеличение с 2,0 млн. лв. (71,0 %) спрямо януари-юни 2016 г., „Автомобилни превозни средства, трактори, мотоциклети и велосипеди, и други сухопътни превозни средства, техните части и принадлежности“ – приходите възлизат на 9,4 млн. лв., като нарастват с 2,0 млн. лв. (27,3 %) на годишна база, „Алуминий и изделия от алуминий“ – приходите възлизат на 5,9 млн. лв. и се увеличават с 1,7 млн. лв. (41,0 %) спрямо първото полугодие на 2016 г. и „Изделия от чугун, желязо или стомана“ - постъпленията са 3,5 млн. лв., като сумата се повишава с 1,4 млн. лв. (67,4 %), съпоставено с края на юни 2016 година. Към края на юни 2017 г., от водещите за приходите от мита групи стоки, спад се отчита единствено при стоките от глава „Торове“, като постъпленията намаляват с 0,7 млн. лв. (23,8 %) на годишна база, докато внесените количества стоки се увеличават. Това е в резултат, както на декларираната по-ниска статистическа стойност за килограм внесени торове, така и на значително по-ниската осреднена ставка на митата през 2017 г. (1,6 % през първото полугодие на 2017 г. спрямо 2,1 % за същия период на 2016 г.). Спад към края на юни 2017 г. се отчита при приходите от мита на стоки от глава „Захар и захарни изделия“ с 4,8 млн. лв. (95,6 %). Намалението се дължи на изместване на доставките на захар от Бразилия към доставки от други страни с нулева ставка на митата. В зависимост от произхода на внасяните стоки, най-голям е делът на приходите от мита при внос на стоки от Китай, като за периода януари-юни 2017 г. постъпленията възлизат на 40,9 млн. лв. и са с 15,1 % повече спрямо същия период на 2016 година. Те формират 43,7 % от общия обем на митата за отчетния период. На второ място по приходи от мита е вносът на стоки с произход Русия, които са в размер на 14,3 млн. лв. и отчитат увеличение с 91,9 % на годишна база. Тези постъпления имат относителен дял от 15,3 % от всички мита. Повишаването на приходите от мита за стоки с произход Русия се дължи основно на вноса на специфично оборудване от „Национална електрическа компания“ ЕАД. Постъпленията от Япония са в размер на 5,0 млн. лв., като се увеличават с 26,5 % и формират 5,3 % от всички мита. Постъпленията от внос на стоки с произход САЩ възлизат на 4,1 млн. лв., като отчитат ръст с 3,2 % и представляват 4,4 % от всички мита. На следващо място е Еквадор, със събрани мита за отчетния период в размер на 3,1 млн. лв., като се повишават с 6,1 % и имат относителен дял от 3,4 %. Значителен спад в приходите от мита за първото полугодие на 2017 г. се отчита при внос на стоки от Бразилия, като постъпленията намаляват с 4,7 млн. лв. (85,3 %). Основна причина за това е преустановеният внос на стоки с код по КН 1701 (Захар от захарна тръстика или от цвекло и химически чиста захароза, в твърдо състояние). Намаление на годишна база се отчита и при приходите от мита от внос на стоки с произход Иран, съответно с 0,8 млн. лв. (43,8 %). Влияние върху по-ниските постъпления оказва спада във вноса на стоки с код по КН 3901 (Полимери на етилена в първични форми) с 66,4 % и на стоки с код по КН 3903 (Полимери на стирена в първични форми) с 31,4 %.

* **Други данъци**

Постъпленията от **други данъци** по държавния бюджет към юни 2017 г. са в размер на **100,8** **млн. лв.** или 77,3 % от планираните със ЗДБРБ за 2017 година.

* **Неданъчни приходи**

Отчетените **неданъчни приходи** по държавния бюджет към юни 2017 г. са в размер на **1 105,7 млн. лв**. и се формират основно от приходи от държавни такси, приходи и доходи от собственост, приходи от концесии и други.

* **Помощи**

Постъпилите **помощи** по държавния бюджет към юни 2017 г. са в размер на **3,4 млн. лв.** и са по бюджетите на министерствата и ведомствата.

* **Разходи по държавния бюджет**

Общият размер на **разходите по държавния бюджет** (вкл. трансферите за др. бюджети и вноската в бюджета на ЕС) към юни 2017 г. е **9 814,6 млн. лв**. или 43,1 % от предвидените със ЗДБРБ за 2017 година.

**Разходи, трансфери за други бюджети и вноска в бюджета на ЕС**

**към юни 2016 г. и 2017 г.**

 \* Вкл. нетния прираст на държавния резерв

* **Нелихвени разходи**

**Нелихвените разходи** по държавния бюджет (без трансферите за др. бюджети) към юни 2017 г. са в размер на **3 814,5 млн. лв**., което представлява 37,3 % от годишния разчет. Съпоставени с данните към юни 2016 г., нелихвените разходи нарастват със 75,1 млн. лв. (2,0 %).

Разходите за персонал (заплати и възнаграждения, други възнаграждения и плащания за персонала и осигурителни вноски) са в общ размер на 2 030,2 млн. лв. или 49,6 % от планираните за 2017 г. Разходите за издръжка (вкл. разходи за членски внос и участие в нетърговски организации и дейности, платени данъци, такси и административни санкции и предоставени текущи трансфери за чужбина) са в размер на 668,8 млн. лв. или 32,6 % от планираните за годината. Социалните разходи (вкл. разходите за стипендии) са в размер на 417,3 млн. лв. или 38,9 % от предвидените за годината и са основно разходи по бюджета на МТСП за помощи и добавки по Закона за социално подпомагане, Закона за интеграция на хората с увреждания, Закона за семейните помощи за деца и др. Разходите за субсидии са в размер на 520,8 млн. лв. или 57,3 % от планираните за годината. От тях 87,0 млн. лв. са субсидиите за „БДЖ – Пътнически превози” ЕООД; 75,2 млн. лв. са субсидиите за Национална компания „Железопътна инфраструктура” и 35,3 млн. лв. за „Български пощи” ЕАД. Към края на месец юни 2017 г. ДФ „Земеделие“ e изплатил субсидии в общ размер на 164,3 млн. лв., от които 88,5 млн. лв. преходна национална помощ за сектор „Тютюн“, 50,0 млн. лв. държавна помощ, 21,4 млн. лв. преходна национална помощ за сектор „Животновъдство“ и 2,2 млн. лв. средства за ДДС по схеми „Училищен плод“ и „Училищно мляко“. Капиталовите разходи възлизат на 177,3 млн. лв. или 8,5 % от планираните за 2017 г.

* + **Просрочени задължения**

Към 30.06.2017 г. просрочените задължения на централно и местно правителство са в размер на **211,6 млн. лева.**

Размерът на просрочените задължения на **централно правителство** (министерства, ведомства и разпоредителите с бюджет по чл. 13, ал. 3 и ал. 4 на ЗПФ) е **62,1 млн. лева**. Съпоставено с първото тримесечие на 2017 г. просрочените задължения на централно правителство са се увеличили с 1,9 млн. лева. В обхвата на държавния бюджет по-значими проблеми с наличие на просрочени задължения съществуват при няколко министерства, което изисква активни мерки от тези първостепенни разпоредители с бюджет за редуцирането им. С най-значими просрочени задължения по държавния бюджет е Министерство на отбраната - към края на юни 2017 г. просрочените задължения са в размер на 14,8 млн. лв. (намаление с 0,4 млн. лв. спрямо отчетените през първото тримесечие на 2017 г.), от които 14,2 млн. лв. са на ВМА. Проблеми с наличието на просрочени задължения има и в бюджетните системи на Министерство на земеделието и храните (13,2 млн. лв.), Министерството на вътрешните работи (10,3 млн. лв.) и други. От разпоредителите с бюджет по чл. 13, ал. 3 на Закона за публичните финанси проблеми с наличието на просрочени задължения имат основно Българската национална телевизия (7,9 млн. лв.) и държавните висши училища (8,1 млн. лв.).

Просрочените задължения по **бюджетите на общините** към 30.06.2017 г. са в размер на **149,5 млн. лв.,** като спрямо отчетените през първото тримесечие на 2017 г. се отчита намаление от 26,3 млн. лева. В делегираните от държавата дейности просрочените задължения са в размер на 4,6 млн. лева. С най-голям относителен дял в просрочените задължения по бюджета на общините са просрочените задължения към доставчици, които са в размер на 138,9 млн. лева.

Извън обхвата на консолидираната фискална програма, сериозен продължава да бъде проблемът с просрочията на лечебните заведения за болнична помощ (държавни и общински болници – търговски дружества). Към 30.06.2017 г. размерът на просрочените задължения е 208,7 млн. лв., от които 163,3 млн. лв. са на държавните болници и 45,4 млн. лв. са на общинските болници. За полугодието на 2017 г. е налице увеличение на просрочените задължения със 17,5 млн. лв. спрямо отчетените просрочия към 31.12.2016 г. (191,2 млн. лв.), от които на държавните лечебни заведения – търговски дружества с 14,3 млн. лв. и на общинските болници с 3,2 млн. лв.

* + **Разходи по централния бюджет за субсидии, капиталови разходи и други разходи, свързани с дейността на реалния сектор**

Със ЗДБРБ за 2017 г. са утвърдени 158,0 млн. лв**.** **субсидии** за нефинансови предприятия от централния бюджет.

Средствата за субсидии са предназначени за търговски дружества от различните видове транспорт – железопътни пътнически превози, автомобилни пътнически превози (вътрешноградски превози и междуселищни превози в слабо населени планински и други райони), за текущо поддържане и експлоатация на железопътната инфраструктура и др.

- Със ЗДБРБ за 2017 г. за Национална компания „Железопътна инфраструктура” са предвидени средства под формата на субсидии, предназначени за изграждане, поддържане, развитие и експлоатация на железопътната инфраструктура, в размер на 135,0 млн. лева. Усвоените средства за първото полугодие на 2017 г. са в размер на 75,2 млн. лв. или 55,7 на сто от уточнения годишен план и при прилагане на чл. 22 от Договора между Държавата и Национална компания „Железопътна инфраструктура“. Същите са предоставени в съответствие с утвърдения от министъра на финансите и министъра на транспорта, информационните технологии и съобщенията График за превеждане на субсидиите, съобразен с необходимостта от средства за финансиране на текущите дейности на предприятието.

- Предвидените със ЗДБРБ за 2017 г. средства за субсидиране на превоза на пътниците по нерентабилни линии във вътрешноградския транспорт и транспорта в планински и други райони са в размер на 23,0 млн. лева. По своя характер те са обществени превозни услуги от общ икономически интерес и имат предимно социална насоченост – масови превози до и от работните места в рамките на града и превози до малки отдалечени селища, осигуряващи връзка с общинския център. Администрирането на предоставените средства се осъществява чрез общините, които разпределят средствата на превозвачите на база сключени с общините договори и при съблюдаване изискванията на Наредбата за условията и реда за предоставяне на средства за компенсиране на намалените приходи от прилагането на цени за обществени пътнически превози по автомобилния транспорт, предвидени в нормативните актове за определени категории пътници, за субсидиране на обществени пътнически превози по нерентабилни автобусни линии във вътрешноградския транспорт и транспорта в планински и други райони и за издаване на превозни документи за извършване на превозите, приета с ПМС № 163/2015 г. Средствата се предоставят за изпълнение на задължения за извършване на обществени превозни услуги до размера на нетния финансов ефект от изпълнението им. През първото полугодие на 2017 г., усвоените средства са в размер на 10,8 млн. лв. или 46,8 на сто от предвидените по годишния план.

За **капиталови разходи** от централния бюджет за нефинансови предприятия със ЗДБРБ за 2017 г. са предвидени **156,0 млн. лева.** Преведените и усвоени средства към 30.06.2017 г. са в размер на **90,7 млн. лв.** или 58,2 % от годишния размер, както следва:

* *капиталови трансфери за Национална компания „Железопътна инфраструктура*” - финансовото подпомагане от страна на държавата за изграждане и развитие на железопътната инфраструктура е насочено към повишаване на качеството и нивото на безопасност на транспортните услуги, ускоряване реализацията на проекти, свързани с европейските транспортни оси и коридори на територията на страната, ремонт и рехабилитация на железопътната мрежа. За 2017 г. от държавния бюджет за компанията е предвиден капиталов трансфер в размер на 105,0 млн. лева. Усвоените средства за първото полугодие на 2017 г. са в размер на 65,0 млн. лв. или 61,9 на сто от уточнения годишен план. Изпълняват се проекти за ремонт и придобиване на дълготрайни материални активи, за възстановяване и подобряване на експлоатационното състояние на железния път и съоръженията, както и ремонт и преустройство на възлови жп гари в съответствие с европейските изисквания;
* *капиталови трансфери за „БДЖ – Пътнически превози” - ЕООД –* предвидените средства със ЗДБРБ за 2017 г. са в размер на 35,0 млн. лева. Средствата са предназначени за погасяване на задължения на предприятието, във връзка с придобити електромотрисни влакове през предходни години. За първото полугодие на 2017 г. са усвоени 21,4 млн. лв. или 61,0 на сто от уточнения годишен план;
	+ *капиталови трансфери за ДП „Пристанищна инфраструктура”*- инвестиционната програма на дружеството, която включва изграждане и капиталов ремонт на пристанищна инфраструктура на пристанищата за обществен транспорт с национално значение, се изпълнява с участието на капиталов трансфер от бюджета Предвидените със Закона за държавния бюджет на Република България за 2017 г. средства са в размер на 11,0 млн. лева. Към 30.06.2017 г. са усвоени 3,1 млн.лв. или 28,4 на сто от уточнения годишен план;
* През 2017 г. продължава изпълнението на *Програмите за отстраняване на нанесени щети* върху околната среда*, настъпили от минали действия или бездействия на приватизираните предприятия, възникнали до момента на приватизацията*. В ЗДБРБ за 2017 г. за тези програми са предвидени 5,0 млн. лева. За първото полугодие на 2017 г. са усвоени 1,3 млн. лв. или 25,5 на сто от годишния план.

**Други разходи по централния бюджет** предназначени за:

* *Компенсиране на стойността на намалените приходи от прилагането на цени за пътуване, предвидени в нормативни актове за определени категории пътници по железопътния и автомобилния транспорт със средства от държавния бюджет* - предвидените средства са общо в размер на 96,8 млн. лв., от които 37,8 млн. лв. за пътувания с вътрешноградския транспорт и междуселищния автомобилен транспорт, 25,5 млн. лв. за транспорт на деца и ученици по чл. 283, ал. 2 от Закона за предучилищното и училищното образование, 16,5 млн. лв. за превоз на служители, ползващи право на безплатно пътуване при изпълнение на служебните си задължения в съответствие със Закона за Министерството на вътрешните работи, Закона за изпълнение на наказанията и задържането под стража и Закона за Държавна агенция „Национална сигурност“ и 17 млн. лв. за пътувания с железопътния транспорт. Предоставените средства за първото полугодие на 2017 г. са общо в размер на 51,0 млн. лв., или 52,7 на сто от уточнения годишен план.

Усвоените средства за първото полугодие на 2017 г. за компенсиране на намалените приходи от прилагането на цени за пътуване, предвидени в нормативни актове за определени категории пътници /компенсации/, структурирани според вида ползван транспорт – вътрешноградски транспорт и междуселищен автомобилен транспорт или железопътен транспорт, съгласно ПМС № 374/2016 г. за изпълнението на държавния бюджет на Република България за 2017 г., са както следва:

- компенсации за пътувания с железопътния транспорт в размер на 5,0 млн. лв., 29,5 на сто от утвърдения годишен план;

- компенсации за пътувания с вътрешноградския транспорт и междуселищния автомобилен транспорт, предоставени чрез Системата за електронни бюджетни разплащания – 46,0 млн. лв., което е 57,6 на сто от уточнения годишен план.

Усвоените средства за компенсиране на намалените приходи от прилагането на цени за пътуване, предвидени в нормативни актове за определени категории пътници, по вътрешноградския транспорт и междуселищния автомобилен транспорт, за първото полугодие на 2017 г., диференцирани по групи правоимащи лица и размер на намалението спрямо редовната цена, са както следва:

- 21,0 млн. лв. за транспорт на деца и ученици в съответствие с чл. 283, ал. 2 от Закона за предучилищното и училищното образование, което е 82,4 на сто от уточнения годишен план;

- 25,0 млн. лв. за безплатни и по намалени цени пътувания. Следва да се има предвид, че по пътя на изпълнението тези разходи се отчитат като текущи трансфери, обезщетения и помощи за домакинствата по бюджетите на общините. Изпълнението спрямо годишния план е 46,0 на сто, в това число:

* 16,7 млн. лв. за безплатни пътувания на деца до седемгодишна възраст, ветерани от войните, военноинвалиди и военнопострадали, както и пътувания по намалени цени на деца от 7 до 10 навършени години, учащи се и лица, получаващи пенсия, с вътрешноградския транспорт и междуселищния автомобилен транспорт, което е 44,2 на сто спрямо утвърдения годишен план;
* 8,2 млн. лв. за превоз на служители, ползващи право на безплатно пътуване при изпълнение на служебните си задължения в съответствие със Закона за Министерството на вътрешните работи, Закона за изпълнение на наказанията и задържането под стража и Закона за Държавна агенция „Национална сигурност“, което е 50,0 от уточнения годишен план.
* **Разходи за лихви**

**Лихвените плащания** по държавния бюджет към 30.06.2017 г. са в общ размер на **415,3 млн. лв**. или 52,4 % от предвидените в годишните разчети.

Разходите за **лихви по външни заеми** са в размер на **286,1 млн. лв.,** в т.ч. 265,6 млн. лв. по централния бюджет. Разходите за лихви по ДИЗ, управлявани от министерства и ведомства са в размер на 20,5 млн. лева.

През отчетния период не са използвани средства, предвидени за покриване на риска от активиране на държавни гаранции.

**Лихвите по вътрешни заеми** по държавния бюджет към юни 2017 г. са в размер на **129,2 млн. лв.** и представляват основно лихви по емисии на ДЦК на вътрешния пазар. Платените лихви и отстъпки по ДЦК, емитирани на аукционен принцип са в размер на 134,2 млн. лв., лихвите по ДЦК, емитирани за структурната реформа – 0,2 млн. лв. и реализираните при аукционите премии над номинала от емисии ДЦК до 30.06.2017 г. /отчетени в намаление на разходите за лихви по вътрешния дълг/ съответно (-5,2) млн. лева.

* **Нетният размер на трансферите по държавния бюджет** към края на юни 2017 г. е **5 096,5 млн. лв.,** в т.ч.:
* бюджетните взаимоотношения с общините включват нето предоставени трансфери в размер на 1 611,8 млн. лв., от които субсидии от централния бюджет в размер на 1 523,7 млн. лв., други целеви трансфери от централния бюджет в размер на 53,0 млн. лв., нетни трансфери от други бюджети в размер на 38,5 млн. лв. и възстановени трансфери от предходни години в централния бюджет – 3,4 млн. лева;
* на социалноосигурителните фондове (нето) – 2 973,8 млн. лв.,което представлява 50,7 % от годишния разчет;
* на други автономни бюджети (ДВУ, БАН, БНТ, БНР и БТА) – 326,1 млн. лв., 53,2 % от годишния разчет.
* Частта от **вноската на Република България в общия бюджет на ЕС,** изплатена към 30.06.2017 г. от централния бюджет възлиза на **488,3 млн. лв.,** което е в изпълнение на действащото към момента законодателство в областта на собствените ресурси на ЕС - Решение на Съвета 2014/335/ЕС, Евратом относно системата на собствените ресурси на Европейския съюз, Регламент (ЕС, Евратом) № 608/2014 на Съвета от 26 май 2014 г. за определяне на мерки за прилагане на системата на собствените ресурси на ЕС и Регламент (EС, Евратом) № 609/2014 на Съвета от 26 май 2014 г. относно методите и процедурата за предоставяне на традиционните собствени ресурси, собствените ресурси на база ДДС и на база БНД и относно мерките за удовлетворяване на потребностите от парични средства, изменен с Регламент (EС, Евратом) 2016/804 на Съвета от 17 май 2016 г.
* **Бюджетното салдо по държавния бюджет** към 30.06.2017 г. **е положително** в размер на **1 265,3** **млн. лева.**
* **Финансиране на бюджета чрез операции по дълга**

Към 30.06.2017 г. е отчетено отрицателно нетно външно финансиране по централния бюджет в размер на 90,8 млн. лева.

През отчетния период по централния бюджет няма усвоени средства по заеми от чужбина.

Извършените погашения по заеми от чужбина по централния бюджет възлизат на 91,4 млн. лв., в т.ч.:

* 12,3 млн. лв. към правителството на Германия по силата на двустранно споразумение в рамките на Парижкия клуб;
* 75,4 млн. лв. по държавен заем към Международната банка за възстановяване и развитие.
* 3,7 млн. лв. по дълга към Япония

По **държавните инвестиционни заеми**, управлявани от министерства и ведомства през отчетния период са ***усвоени*** 7,6 млн.лв. по проект „Развитие на общинската инфраструктура“ с кредитор Международната банка за възстановяване и развитие.

***Изплатените погашения*** по ДИЗ, управлявани от министерства и ведомства, са в размер на 72,6 млн. лева. По заемите с краен бенефициент търговско дружество са извършени погашения в размер на 9,9 млн. лв. Не са използвани средства, предвидени за покриване на риска от активиране на държавни гаранции.

Операции с **държавни ценни книжа** по централния бюджет **(позиция във вътрешното финансиране):** Към 30 юни 2017 г. е реализирано отрицателно нетно вътрешно финансиране на бюджета с държавни ценни книжа (ДЦК) в размер на 364,5 млн. лева. Общият размер на постъпления от емисии на ДЦК е 420,0 млн. лв. Емитирани ДЦК на съвкупна номинална стойност са както следва: 250,0 млн. лв. дългосрочни (10,5-годишни ДЦК) и 170,0 млн. лв. 4-годишни ДЦК, деноминирани в лева, с падеж 22 февруари 2021 година.

Отчетените погашения за периода са в размер на 784,5 млн. лв., в т.ч. 750,7 млн. лв. по ДЦК, емитирани за финансиране на дефицита и 33,8 млн. лв. по ДЦК, емитирани за структурната реформа.

# Бюджет на съдебната власт

Със ЗДБРБ за 2017 г. са предвидени общо **приходи** по бюджета на съдебната власт в размер на 125,0 млн. лв., от тях 105,0 млн. лв. са приходи от съдебни такси. За първото полугодие на 2017 г. са отчетени приходи в размер на 56,9 млн. лв. (45,5 % от закона), от които 49,0 млн. лв. - приходи от съдебни такси. За сравнение, към 30.06.2016 г. са отчетени общо неданъчни приходи в размер на 53,8 млн. лв. (38,4 % от закона), от които 46,5 млн. лв. - приходи от съдебни такси.

**Разходите** по бюджета на съдебната властза първото полугодие на 2017 г.са в размер на 279,5 млн. лв. или 49,5 % от планираните за годината (565,0 млн. лв.). За сравнение, през същия период на 2016 г. са отчетени разходи в размер 261,7 млн. лв., които представляват 50,5 % от определените с годишния закон 518,0 млн. лева.

# Сметки за средства от ЕС на Разплащателната агенция към ДФ „Земеделие“ и на Националния фонд към Министерството на финансите

#  Сметка за Европейски средства на Разплащателна агенция към Държавен фонд „Земеделие”

* **Приходи**

За 2017 г. планираните приходи по утвърдените годишни разчети на сметката за средства от Европейския съюз на ДФ „Земеделие” са в размер на 513,5 млн. лв. Към 30.06.2017 г. по отчетни данни, постъпленията са в размер на 31,8 млн. лв. – 6,2 % от годишния план.

Най-голям е делът на помощите и даренията от чужбина, които възлизат на 31,7 млн. лв. или 6,1 % от годишния уточнен план, разпределени както следва:

* ***Текущи помощи и дарения от Европейския съюз***

 Общият размер на получените приходи, отчетени в „Текущи помощи и дарения от Европейския съюз“ към 30.06.2017 г. е 8,5 млн. лв., при план от 69 млн. лв. Тяхното разпределение по отделните направления е както следва:

* получени текущи приходи от възстановяване на средства от Европейския земеделски фонд за развитие на селските райони (ЕЗФРСР) по линия на ПРСР без директни плащания към 30.06.2017 г. - 5,8 млн. лв. Общото изпълнение е 9,9 % от планираните 58,5 млн. лв.
* получени текущи приходи от възстановяване на средства по линия на схема „Училищен плод“ и „Училищно мляко“ от Европейския фонд за гарантиране в земеделието (ЕФГЗ) към 30.06.2017 г. - 2,7 млн. лв. – 42,2 % от планираните 6,4 млн. лв.
* няма получени текущи приходи от възстановени средства от Европейския фонд за морско дело и рибарство (ЕФМДР) към 30.06.2017 г. при планирани 4,1 млн. лв.
* ***Капиталови помощи и дарения от Европейския съюз***

 Общият размер на получените приходи, отчетени в „Капиталови помощи и дарения от Европейския съюз“ през първите шест месеца на 2017 г. е 23,2 млн. лв., при план от 444,5 млн. лв. От които:

* получените капиталови приходи от ЕЗФРСР по линия на ПРСР без директни плащания до 30.06.2017 г. са 22,2 млн. лв. Общото изпълнение е 5,2 % спрямо заложените по план 428,9 млн. лв.
* получените капиталови приходи в областта на сектор „Рибарство“ са 1,01 млн. лв. при планирани 15,6 млн. лв. Общото изпълнение е 6,5 %.

* **Разходи**

Общият размер на планираните за 2017 г. разходи по утвърдените актуализирани годишни разчети на сметката за средства от Европейския съюз на ДФ „Земеделие” са 669,1 млн. лв., а по отчет сумата възлиза на 150,9 млн. лв. Уточненият план за изплащане на субсидии за текуща дейност и за капиталови трансфери възлиза на 492,7 млн. лв., а отчетените разходи към 30.06.2017 г. в размер на 150,9 млн. лв. са 30,6 % спрямо годишния план. Разпределението на разходите е както следва:

* ***Субсидии и други текущи трансфери за нефинансови предприятия***

За 2017 г. са планирани средства в размер на 187,1 млн. лв. Изплатените и отчетени средства представляват 47,6 % от планираните и са в размер на 89,1 млн. лв. Изпълнението по дейности е както следва:

- национално съфинансиране към ЕЗФРСР за директни плащания – 52,7 млн. лв., изпълнение 60,1 % спрямо планираните 87,6 млн. лв.;

- текущи субсидии за сектор „Рибарство“ – 0,02 млн. лв., 2,2 % изпълнение при планирани 0,9 млн. лв.;

- текущи субсидии по Програмата за развитие на селските райони – 25,7 млн. лв., изпълнение 41,1 % от планираните 62,5 млн. лв.;

- текущи субсидии за пазарни мерки – 10,6 млн. лв., изпълнение 29,4 % от планираните 36,1 млн. лв.;

* ***Субсидии и други текущи трансфери за юридически лица с нестопанска цел***

 За 2017 г. са планирани 1,9 млн. лв., а към края на м. юни са отчетени извършени разходи в размер на 1,5 млн. лв., представляващи 78,9 % от плана.

Разпределението по дейности е както следва:

- национално съфинансиране към ЕЗФРСР за директни плащания – 0,08 млн. лв.,

- текущи субсидии за сектор „Рибарство“ – (-0,03 млн. лв.) при планирани 0,1 млн. лв.;

- текущи субсидии по Програмата за развитие на селските райони – 1,1 млн. лв.,

- текущи субсидии за пазарни мерки – 0,3 млн. лв., изпълнение 16,7 % спрямо планираните 1,8 млн. лв.

* ***Капиталови трансфери***, от които за:

- *нефинансови предприятия* - за 2017 г. са планирани 303,7 млн. лв., като към 30.06.2017 г. са отчетени 60,3 млн. лв., разпределени по дейности както следва:

- капиталови субсидии за сектор „Рибарство“ – 0,2 млн. лв., изпълнение 0,9 % от планираните 21,5 млн. лв.;

 - капиталови субсидии по ПРСР – 55,8 млн. лв. при планирани 268,2 млн. лв., изпълнение 20,8 %;

- капиталови субсидии за пазарни мерки – 4,3 млн. лв., изпълнение 30,7 % на заложените по план 14,0 млн. лв.;

 - *организации с нестопанска цел -* за 2017 г. не са планирани и отчетени капиталови разходи за организации с нестопанска цел.

 Планираните разходи за: други възнаграждения и плащания за персонала 8,9 млн. лв., задължителни осигурителни вноски от работодатели 4 млн. лв., издръжка 5,7 млн. лв. и придобиване на ДМА в размер на 157,8 млн. лв., подлежат на отчитане в § 63-00 Трансфери между сметки за средствата от ЕС.

* **Трансфери**

 В частта на трансферите в касовия отчет на ДФЗ-РА към 30.06.2017 г. са отразени следните касови потоци:

* Трансфери между бюджети и сметки за средства от Европейския съюз

 Към 30.06.2017 г. получените трансфери от бюджетни сметки на бюджетни организации и общини за възстановяване на вземания по ПРСР и ОПРСР са в размер на 0,6 млн. лв. Предоставените трансфери във връзка с чл. 14 от ЗПЗП възлизат на 0,2 млн. лв.

* Трансфери между сметки за средства от Европейския съюз:

- предоставени трансфери – формирани са от изплатените субсидии и възстановените суми от публични бенефициенти по ПРСР, схема „Училищен плод“, „Училищно мляко“ и национално съфинансиране към директни плащания. За периода 01.01–30.06.2017 г. са отчетени (-8,8) млн. лв., в т.ч.: по Програмата за развитие на селските райони: (-8,3) млн. лв.; пазарни мерки: (-0,2) млн. лв.; национално съфинансиране към директни плащания: (-0,05) млн. лв.; рибарство: (-0,3) млн. лв.

* **Финансиране**

 Към 30.06.2017 г. извършените плащания, възстановените суми, разчета с централния бюджет и чуждите средства от други лица, включени в отчетността в „Друго финансиране“ са общо (-127,5) млн. лв., при 199,7 млн. лв. по разчет.

***Към 30.06.2017 г. са изплатени средства по следните направления:***

* 888,8 млн. лв. за директни плащания за сметка на ЕФГЗ, представляващи 59,9 % от планираните 1 484,0 млн. лв.;
* 158,2 млн. лв. - средства от ЕЗФРСР, прехвърлени към директни плащания, което е 60,2 % от планираните 262,7 млн. лв.;
* 3,6 млн. лв. за пазарни мерки - изпълнение 11,5 % от планираните 31,3 млн. лв.;
* 5,5 млн. лв. – суми за преструктуриране, 11,4 % от планираните 48,2 млн. лв.

***Възстановените суми от Европейския съюз към 30.06.2017 г. са както следва:***

* 925,1 млн. лв. за директни плащания от ЕФГЗ – 65,7 % от заложените 1 408,2 млн. лв.;
* при планирани за получаване 441,2 млн. лв. от ЕЗФРСР, прехвърлени към директни плащания, към края на юни са постъпили 51,9 млн. лв;
* 15,1 млн. лв. за пазарни мерки, 46,5 % изпълнение на планираните 32,5 млн. лв.;
* 3,1 млн. лв. – суми за преструктуриране, 6,7 % изпълнение на планираните 46,4 млн. лв.

 Предоставените суми (нето) по разчети с ЦБ за финансиране на плащания при недостиг на средства за периода 01.01-30.06.2017 г. са 188,5 млн. лева. Предоставените чужди средства от други лица са (-0,03) млн. лв., представляващи резултативна величина между постъпилите и възстановени кешови гаранции и чужди средства.

# Национален фонд към Министерство на финансите

По сметките на Национален фонд (НФ) към 30.06.2017 г. са постъпили приходи (нето) в размер на 472,8 млн. лв. по програмите, финансирани от Европейския фонд за регионално развитие, Европейския социален фонд (включително Инициативата за младежка заетост), Кохезионния фонд и Фонда за европейско подпомагане на най-нуждаещите се лица (ФЕПН) на ЕС за финансовата рамка 2014 – 2020 г., двустранните програми за трансгранично сътрудничество по външните граници на EС за периода 2014 – 2020 г. и Българо-швейцарската програма за сътрудничество, като в тази сума са включени и отразените (нето) в отчетността на НФ операции по постъпването по банковите бюджетни сметки на Министерство на регионалното развитие и благоустройството (МРРБ) на чуждото финансиране по двустранните програми за трансгранично сътрудничество по външните граници на ЕС и изплатените средства от получения ресурс към бенефициенти извън страната.

Извършените разходи (нето) за периода чрез сметките на НФ възлизат на 254,4 млн. лева. По видове разходи изпълнението е както следва: 84,16 % от общия размер са капиталови трансфери, 15,25 % са субсидии и 0,59 % - издръжка.

Трансферите и временните безлихвени заеми (нето) за разглеждания период са в размер на 258,9 млн. лв. (включват предоставените трансфери към бенефициенти по Оперативните програми (ОП) на ЕС - програмни периоди 2007 – 2013 г. и 2014 – 2020 г., по двустранните програми за трансгранично сътрудничество по външни граници на EС за периода 2007 – 2013 г. и 2014 – 2020 г., Финансовия механизъм на Европейското икономическо пространство 2009 – 2014 г., Норвежкия финансов механизъм 2009 – 2014 г. и Българо-швейцарската програма за сътрудничество, възстановени суми по приключили проекти, възстановени недопустими разходи и др. от бенефициенти-бюджетни организации). В консолидираната отчетност на НФ са отразени и трансфери (нето) към бенефициенти, които са за сметка на средства, предоставени на МРРБ от държавите-партньори по двустранните програми за трансгранично сътрудничество.

Във връзка с изпълнението на ОП - програмен период 2007 – 2013 г. и програмен период 2014 – 2020 г., двустранните програми за трансгранично сътрудничество по външните граници на EС 2007 – 2013 г. и периода 2014 – 2020 г. по сметките на Националния фонд са получени трансфери от централния бюджет на стойност 65,6 млн. лева.

Неданъчните приходи, постъпили по сметките на НФ, са в размер на 0,4 млн. лв. Част от тях са натрупаните лихви в резултат на управлението на свободните средства в обслужващите търговски банки, като към 30.06.2017 г. те възлизат на 0,1 млн. лева.

 Наличностите по сметките за средства от ЕС на НФ към 30.06.2017 г. възлизат на 2 315,6 млн. лв. (в отчета на НФ са включени и наличностите на Фонда мениджър на финансови инструменти в България (Фонд на фондовете), които са в размер на 235,3 млн. лв.), като в БНБ са в размер на 2 280,8 млн. лв., а в търговските банки - в размер на 34,8 млн. лева.

**Структурни и Кохезионен фондове (СКФ) 2007 – 2013 г.**

 Направените разходи (нето) по Оперативни програми и трансферите (нето) към бюджетни организации за периода са отразени в отчета със знак „минус“ (-17,7 млн. лв.), защото извършените плащания за периода в размер на 2,6 млн. лева, са по-малко в сравнение с възстановените средства от бенефициенти към Национален фонд, които са 20,3 млн. лв.

През отчетния период е възстановено авансово финансиране (нето), осигурено по реда на ДДС № 6 от 2011 г., в размер на 20,7 млн. лева.

 **Европейски фонд за регионално развитие, Европейски социален фонд (включително Инициативата за младежка заетост), Кохезионния фонд и ФЕПН на Европейския съюз за финансова рамка 2014 – 2020 г.**

 Общо получените средства за периода са в размер на 465,6 млн. лв. и представляват възстановени средства от ЕК , като са разпределени както следва:

* ОП „Иновации и конкурентоспособност” – 116,5 млн. лв.;
* ОП „Добро управление” – 5,3 млн. лв.;
* ОП „Транспорт и транспортна инфраструктура” – 101,4 млн. лв.;
* ОП „Развитие на човешките ресурси 2014 - 2020 г.” – 48,0 млн. лв.;
* Инициативата за младежка заетост – 34,4 млн. лв.;
* ОП за храни и/или основно материално подпомагане от Фонда за европейско подпомагане на най-нуждаещите се лица в България за периода 2014 – 2020 г. – 12,9 млн. лв.;
* ОП „Околна среда 2014 – 2020 г.“ – 42,0 млн. лв.;
* ОП „Региони в растеж“ – 101,1 млн. лв.
* ОП „Наука и образование за интелигентен растеж” – 2,8 млн. лв.
* ОП „Инициатива за малки и средни предприятия 2014-2020“ - 1,2 млн. лв.

 Направените разходи (нето) по Оперативни програми и трансферите (нето) към бюджетни организации за периода са в размер на 513,7 млн. лв., като разпределението по Оперативни програми е следното:

* ОП „Развитие на човешките ресурси 2014 - 2020 г.” – 80,4 млн. лв.;
* Инициативата за младежка заетост – 17,6 млн. лв.;
* ОП за храни и/или основно материално подпомагане от Фонда за европейско подпомагане на най-нуждаещите се лица в България за периода 2014 – 2020 г. – 32,3 млн. лева;
* ОП „Иновации и конкурентоспособност” – 170,7 млн. лв.;
* ОП „Добро управление” – 13,4 млн. лв.;
* ОП „Региони в растеж“ – 39,7 млн. лв.;
* ОП „Транспорт и транспортна инфраструктура” – 88,4 млн. лв.;
* ОП „Наука и образование за интелигентен растеж” – 24,6 млн. лв. и
* ОП „Околна среда 2014 – 2020 г.“ – 46,6 млн. лв.

**Програма ФАР и Преходен финансов инструмент**

През отчетния период са постъпили възстановени суми от бенефициенти по сметките на Националния фонд в размер на 0,5 млн. лв.

**Програма ИСПА/Кохезионен фонд (Регламент 1164/94)**

От началото на годината по тази програма няма възстановени средства от ЕК и няма извършени разходи.

**Програма САПАРД**

На 31.12.2009 г. изтече валидността на Годишното финансово споразумение (ГФС) 2006, с което се прекрати и изплащането на субсидии към крайни бенефициенти по програма САПАРД.

От началото на годината са извършени възстановявания от Агенция САПАРД и НАП по дългове в размер на 0,01 млн. лв.

Възстановените средства към ЕК за отчетния период са в размер на 6,1 млн. лева.

 **Двустранни програми за трансгранично сътрудничество по външните граници на Европейския съюз 2007 – 2013 г.**

За първото полугодие на 2017 г. сумата на разходите и трансферите (нето) към бюджетни организации в страната, които са направени по двустранните програми са на обща стойност 2,2 млн. лв., включително за плащания към бенефициенти в страната за сметка на финансиране от страната-партньор по тези програми.

**Двустранни програми за трансгранично сътрудничество по външните граници на Европейския съюз 2014 – 2020 г.**

През отчетния период Европейската комисия преведе авансови средства в размер на 4,3 млн. лева.

Сумата на разходите и трансферите (нето) към бюджетни организации в страната, които са направени през същия период по двустранните програми са на обща стойност 7,3 млн. лв., включително за плащания към бенефициенти в страната за сметка на финансиране от страната-партньор по тези програми.

**Финансов механизъм на Европейското икономическо пространство 2009-2014 г. и Норвежки финансов механизъм 2009-2014 г.**

Получените средства общо по ЕИП и НФМ за периода са в размер на 8,6 млн. лева.

Сумата на разходите и трансферите (нето) към 30.06.2017 г., които са направени по тези две програми са на обща стойност 26,1 млн. лв.

За периода 01.01.2017 г. – 30.06.2017 г. дирекция „Национален фонд“ е процедирала към ОФМ на ЕИП 13 бр. междинни финансови доклада с обща стойност на заявените (предложени за получаване) средства 10,8 млн. лева.

**Българо-швейцарска програма за сътрудничество за намаляване на икономическите и социални неравенства в рамките на разширения Европейски съюз**

Получените средства по програмата за периода са в размер на 0,1 млн. лева.

Извършените изходящи трансфери към бенефициенти-бюджетни организации от началото на годината са в размер на 0,2 млн. лв.

# Бюджети на социално и здравно-осигурителните фондове и бюджети по чл. 13, ал. 2 и ал. 3 на Закона за публичните финанси

# Социално и здравно-осигурителни фондове

* + **Държавно обществено осигуряване**

Общата сума на **приходите и помощите** по бюджета на Държавното обществено осигуряване (ДОО) към 30.06.2017 г. възлиза на 2 904,7 млн. лв., което представлява 51,4 % от заложените в Закона за бюджета на държавното обществено осигуряване за 2017 г. (ЗБДОО) 5 652,0 млн. лева. Най-голям е делът на приходите от осигурителни вноски (97,9 % от общите приходи), които за отчетния период са в размер на 2 842,7 млн. лв., 50,6 % от заложените в ЗБДОО за 2017 година.

Съпоставени с първото полугодие на 2016 г. приходите по бюджета на ДОО нарастват със 358,1 млн. лв. (14,1 %). Факторите, които оказват влияние върху състоянието на приходите през 2017 г. са следните:

* увеличение на осигурителната вноска за фонд „Пенсии” с един процентен пункт от 1 януари 2017 г. – на 18,8 на сто за родените преди 1 януари 1960 г. и на 13,8 на сто за лицата родени след 31 декември 1959 г.;
* увеличение на размера на осигурителната вноска за фонд „Пенсии за лицата по чл. 69“ с 20 процентни пункта – на 60,8 на сто за родените преди 1 януари 1960 г., и на 55,8 на сто за лицата родени след 31 декември 1959 г.;
* нарастване на минималните осигурителни прагове по основните икономически дейности и групи професии средно с 2,6 % за 2017 г. в сравнение с 2016 г. Най-ниският минимален осигурителен доход е 460 лв. - размерът на минималната работна заплата от началото на 2017 г.

Отчетените неданъчни приходи към края на юни 2017 г. по бюджета на ДОО възлизат на 62,0 млн. лв., в т.ч. 43,1 млн. лв. постъпили средства от прехвърлени (възстановени) акумулирани средства от осигурителни вноски.

Размерът на извършените **разходи** за първото полугодие на 2017 г. по бюджета на ДОО е 5 129,7 млн. лв., което представлява 49,5 % от предвидените в ЗБДОО за 2017 г. средства. Спрямо същия период на миналата година, общо разходите по бюджета на ДОО са със 132,3 млн. лв. (2,6 %) повече. От структурна гледна точка с най-голям относителен дял в общите разходи са разходите за пенсии и обезщетенията и помощите изплащани на основание Кодекса за социално осигуряване – общо 5 102,7 млн. лв., или 99,5 % от общия размер на разходите за отчетния период. Отчетените разходи за **пенсии** по бюджета на ДОО към 30.06.2017 г. възлизат на 4 411,2 млн. лв., което е със 108,3 млн. лв. повече спрямо първото полугодие на 2016 г. Отчетените разходи за **краткосрочни обезщетения и помощи по КСО** са в размер на 691,5 млн. лева. Спрямо същия период на миналата година изплатените обезщетения по КСО са с 45,8 млн. лв. (7,1 %) повече.

* + **Национална здравноосигурителна каса**

Общият размер на събраните приходи по бюджета на НЗОК за първото полугодие на 2017 г. възлиза на 1 174,1 млн. лв., което представлява 51,2 % от предвидените със Закона за бюджета на НЗОК (ЗБНЗОК) за 2017 г. – 2 294,7 млн. лева. Постъпленията от здравноосигурителни вноски са в размер на 1 164,9 млн. лв., 51,1 % изпълнение на утвърдените със ЗБНЗОК за 2017 г. средства в размер на 2 279,7 млн. лева. Събраните неданъчни приходи за първото полугодие на 2017 г. са 9,2 млн. лв., 61,5 % от заложените в ЗБНЗОК за 2017 г., като основната част от тях са приходи от глоби и санкции.

Полученият трансфер от МЗ за финансиране на разходите за лекарствени продукти – ваксини и дейности по прилагането им за здравните дейности по чл. 82, ал. 2, т. 3 от Закона за здравето (ЗЗ); за дейности за здравнонеосигурени лица, включващи: комплексно диспансерно (амбулаторно) наблюдение при пациенти с кожно-венерически и психиатрични заболявания; интензивно лечение; дейности по чл. 82, ал. 1, т. 2 от ЗЗ и за сумите по чл. 37, ал. 6 от Закона за здравното осигуряване е в размер на 13,4 млн. лв., което представлява 55,8 % от заложените със ЗБНЗОК за 2017 г. средства в размер на 24,0 млн. лева.

Отчетените разходи към 30.06.2017 г. са в размер на 1 770,9 млн. лв. и представляват 51,4 % от предвидените в ЗБНЗОК за 2017 г. 3 448,8 млн. лева. Най-голям относителен дял (98,0 %) заемат здравноосигурителните плащания, които възлизат на 1 735,0 млн. лева. В отделните направления на здравноосигурителни плащания, изпълнението на бюджета по предварителни данни за първото полугодие на 2017 г. е следното:

* ***Първична извънболнична медицинска помощ*** *–* 97,5 млн. лева;
* ***Специализирана извънболнична медицинска помощ*** – 104,3 млн. лева;
* ***Дентална помощ –*** 95,0 млн. лева;
* ***Медико-диагностична дейност –*** 36,3 млн. лева;
* ***Лекарствени продукти, медицински изделия и диетични храни за специални медицински цели за домашно лечение на територията на страната и за лекарствени продукти за лечение на злокачествени заболявания в условията на болнична медицинска помощ*** – 537,7 млн. лв., в т.ч.
* за лекарствени продукти, медицински изделия и диетични храни за специални медицински цели, за домашно лечение на територията на страната – 406,7 млн. лв.;
* за лекарствени продукти за лечение на злокачествени заболявания в условията на болнична медицинска помощ – 131,0 млн. лв.
* ***Медицински изделия, прилагани в болничната медицинска помощ –*** 45,5 млн. лева;
* ***Болнична медицинска помощ –*** 793,8 млн. лева.
* ***Други здравноосигурителни плащания –*** 24,7 млн. лева.

Като здравноосигурителни плащания следва да се третират и преведените 40,1 млн. лв. трансфери по договори за извършване на медицински услуги за болнична помощ към бюджетни предприятия, в структурата на които има болници по чл. 5 от Закона за лечебните заведения. Реално усвоените средства за болнична помощ, вкл. трансферите възлизат на 1 775,0 млн. лева.

За периода са отчетени плащания в размер на 13,1 млн. лв. от предоставения трансфер от Министерството на здравеопазването за дейности за здравнонеосигурени лица, лекарствени продукти и за потребителска такса.

По бюджета на НЗОК за 2017 година са утвърдени 45,4 млн. лв. за административни разходи на институцията, които включват разходите за персонал и за текуща издръжка. За първото полугодие са отчетени 21,3 млн. лв., което представлява 47,0 % от годишния разчет. Усвоените средства за административни разходи заемат 1,2 на сто в структурата на общите разходи за отчетния период.

# Общински бюджети

* **Приходи**

Собствените приходи по бюджетите на общините към 30.06.2017 г. са в размер на 1 232,8 млн. лв., което представлява 58,5 % от разчетените към ЗДБРБ за 2017 г. постъпления в размер на 2 106,5 млн. лева. Съпоставени с първото полугодие на 2016 г. приходите нарастват с 5,0 % (58,4 млн. лв.). *Данъчните приходи* по общинските бюджети са в размер на 538,3 млн. лв. или 61,2 % от годишните разчети към ЗДБРБ за 2017 г. и нарастват с 6,4 % (32,6 млн. лв.) спрямо същия период на предходната година. От *имуществени данъци по Закона за местните данъци и такси* в местните бюджети към юни 2017 г. са постъпили общо 527,1 млн. лв., което представлява 61,2 % от годишния разчет, при 499,0 млн. лв. за същия период на 2016 г. С най-значителен дял в приходите от имуществени данъци е данъкът върху недвижимите имоти – 41,9 %, следват данъка върху превозните средства – 35,3 %, данъка върху придобиване на имущество по дарения и възмезден начин – 21,8 % и туристически данък – 1,0 %. През отчетния период по бюджетите на общините са постъпили 11,1 млн. лв. от *патентен данък* (57,6 % от годишния разчет).

Общият размер на *неданъчните приходи* по местните бюджети към края на първото полугодие на 2017 г. е 677,1 млн. лв. или 56,0 % от планираните, което е с 2,9 % (18,8 млн. лв.) повече спрямо същия период на предходната година. Най-голям относителен дял заемат приходите от общински такси, които възлизат на 479,5 млн. лв. (61,6 % от разчетените за годината), следват приходите и доходите от собственост – 116,7 млн. лв. (44,7 % от разчетените за 2017 г.), постъпленията от продажба на нефинансови активи – 48,5 млн. лв. (47,9 % от разчета за годината), постъпленията от глоби, санкции и наказателни лихви – 31,5 млн. лв. (46,4 % от разчета за 2017 г.) и приходите от концесии – 25,4 млн. лв. (58,9 % от планираните)

През отчетния период по общинските бюджети са постъпили 17,4 млн. лв. приходи от *помощи*, което е с 6,4 % повече от разчетените за годината 16,3 млн. лева.

* **Разходи**

Към 30.06.2017 г. общините са отчели общо разходи в размер на 2 448,8 млн. лв., които представляват 50,0 % от разчетите към ЗДБРБ за 2017 г. Текущите разходи възлизат на 2 257,3 млн. лв. или 54,8 % от годишния разчет. Разходите за персонал (заплати и възнаграждения, други възнаграждения и плащания за персонала и осигурителни вноски) са в размер на 1 224,3 млн. лв. и заемат най-голям относителен дял в текущите разходи на общините – 54,2 %. Разходите за издръжка (вкл. разходи за членски внос и участие в нетърговски организации и дейности, платени данъци, такси и административни санкции) са в размер на 851,1 млн. лв., 57,8 % от годишния разчет. Разходите за субсидии са в размер на 82,1 млн. лева. Тук се отчитат предоставените от общините субсидии за вътрешноградски и междуселищни превози на транспортните фирми и дружества, които се планират в централния бюджет. Текущите трансфери, обезщетения и помощи за домакинствата са в размер на 73,6 млн. лв., което е 70,0 % от разчетите към ЗДБРБ за 2017 г.

Разходите за лихви възлизат на 18,7 млн. лв., 55,3 % от разчета за 2017 година.

Капиталовите разходи са в размер на 191,6 млн. лв. или 24,7 % от разчетите към ЗДБРБ за 2017 година.

 Общият размер на отчетените разходи за дофинансиране на делегираните от държавата дейности с местни приходи е 67,7 млн. лв., от които 64,0 млн. лв. текущи разходи и 3,7 млн. лв. капиталови разходи.

* **Финансиране**

За първото полугодие на 2017 г. по общинските бюджети са изплатени *погашения по заеми* от чужбина в размер на 12,5 млн. лева, а получените средства от началото на годината по заеми от чуждестранни кредитори са в размер на 16,3 млн. лв. От банки в страната общините са получили заеми в размер на 40,6 млн. лв. и са изплатили погашения в размер на 40,3 млн. лева.

Усвоените за първото полугодие на 2017 г. средства по заеми, предоставени на общините чрез „Фонд за органите на местното самоуправление – ФЛАГ“ ЕАД са в размер на 3,0 млн. лв., а извършените погашения по заеми са в размер на 23,6 млн. лева.

Общините приключиха първото полугодие на 2017 г. с бюджетни наличности (по банкови сметки и в каса) в размер на 937,8 млн. лева.

# Бюджети на Българската национална телевизия (БНТ), Българското национално радио (БНР) и Българската телеграфна агенция (БТА)

**Приходите на БНТ** към 30.06.2017 г. са в размер на 0,7 млн. лв. при планирани за годината 7,5 млн. лв. или за отчетния период са постъпили 9,6 % от планираните за годината. Отчетените неданъчни приходи са постъпления от продажби на услуги, стоки и продукция /реклама, спонсорство, технически услуги, почивно дело, продажба на програми/ и наеми на имущество.

Спрямо първото полугодие на предходната година неданъчните приходи са с 2,0 млн. лв. по-малко или спад от 73,8 % в резултат на отчетени по-ниски постъпления от реклама, спонсорски и др. услуги, както и изплатен ДДС на НАП във връзка с ревизионен акт в размер на 1,6 млн. лева.

Отчетените **разходи** **на БНТ** към 30.06.2017 г. са в размер на 40,8 млн. лв. или 55,9 % от годишния разчет по ЗДБРБ за 2017 г. За периода са отчетени 34,9 млн. лв. текущи разходи и 5,9 млн. лв. капиталови разходи. По бюджета на БНТ в частта на финансирането са отчетени погашения по търговски кредит в размер на 8,2 млн. лв. /погашения на задължения по договори от предходната година за такси за разпространение на програмите на БНТ, придобиване на права за излъчване на европейски и световни първенства и за придобиване на машини и съоръжения/ и 9,3 млн. лв. задължения по търговски кредит /такси за разпространение на програмите на БНТ/. В разпределението на разходите по бюджета на обществената медия е включен преходния остатък за 2016 г. (съгл. чл. 70, ал. 6 от ЗРТ) в размер на 2,8 млн. лв. За отчетния период средствата са усвоени за реализирането на основните цели и дейности на БНТ по подготовката, създаването и разпространението на телевизионни програми съгласно разпоредбите на Закона за радиото и телевизията.

Общо утвърдените ***бюджетни взаимоотношения на БНТ с централния бюджет*** за 2017 г. са в размер на 70,8 млн. лв., в т.ч.: 65,3 млн. лв. съгласно чл. 49, т. 2 от ЗДБРБ за 2017 г. и одобрени допълнителни трансфери общо в размер на 5,5 млн. лв. (5,0 млн. лв. за заплащане на такси за разпространение на телевизионните програми съгл. ПМС № 25 от 2017 г. и 0,5 млн. лв. за разходи по подготовката и произвеждането на избори за народни представители на 26.03.2017 г. съгл. ПМС № 31 от 2017 г. и 0,02 млн. лв. за реализиране на поредица от инициативи под мотото „Левски в моя роден град“ съгл. ПМС № 74 от 2017 г.). За отчетния период е усвоена сума в размер на 38,1 млн. лв. или 53,8 % от размера на бюджетните взаимоотношения на БНТ с централния бюджет.

**Приходите по бюджета на БНР** за първото полугодие на 2017 г. са в размер на 0,8 млн. лв., което представлява 38,0 % от планираните за годината 2,1 млн. лв. Отчетените приходи са постъпления от продажби на услуги, стоки и продукция (реклама, спонсорски съобщения, технически услуги, съвместни проекти, приходи от концертна дейност и др.), от наеми на имущество и др.

Изпълнението на **разходите** **по бюджета на** **БНР** възлиза на 22,3 млн. лв. или 50,0 % от предвидените в ЗДБРБ за 2017 г. За периода са отчетени 21,1 млн. лв. текущи разходи и 1,2 млн. лв. капиталови разходи. Средствата са усвоени за реализирането на основните цели и дейности на БНР по подготовката, създаването и разпространението на национални и регионални радиопрограми съгласно разпоредбите на Закона за радиото и телевизията. В разпределението на разходите по бюджета на БНР е включен и преходния остатък за 2016 г. (съгл. чл. 70, ал. 6 от Закона за радиото и телевизията) в размер на 3,2 млн. лева.

Общо утвърдените ***бюджетни взаимоотношения на БНР с централния бюджет*** за 2017 г. са в размер на 42,4 млн. лв.в т.ч.: 42,2 млн. лв. съгласно чл. 49, т. 1 от ЗДБРБ за 2017 г. и 0,2 млн. лв. одобрен допълнителен трансфер съгласно ПМС № 31 от 2017 г. за разходи по подготовката и произвеждането на избори за народни представители на 26.03.2017 г. Към 30.06.2017 г. отчетените **трансфери** от централния бюджет са в размер на 21,8 млн. лв. (51,4 % от предвидените за годината).

**Приходите на БТА** към 30.06.2017 г. са 0,9 млн. лв. или 55,8 % от предвидените за годината, като това са основно постъпления от продажба на информационни продукти и услуги.

**Отчетените разходи на** БТА за периода са 3,4 млн. лв., което е 51,5 % от годишния разчет по ЗДБРБ за 2017 г., в т.ч. разходи за персонал – 2,5 млн. лв. и разходи за издръжка – 0,7 млн. лв. Общо утвърдените ***бюджетни взаимоотношения на БТА с централния бюджет*** за 2017 г. са в размер на 4,8 млн. лв. Отчетените трансфери са в размерна 2,6 млн. лв. или 54,6 % от средствата, определени за БТА със ЗДБРБ за 2017 година.

Министерство на финансите, август 2017 г.

1. Обхваща държавния бюджет и бюджетите на общините, социалноосигурителните фондове, ДВУ, БАН, БНР, БНТ, БТА, бюджетите по чл.14, ал.4 от ЗПФ, както и сметките за средствата от ЕС и сметките за чужди средства на бюджетните организации. Данните за 2016 г. са на база месечни отчети, а тези за 2015 г. - на база тримесечни отчети на ПРБ. [↑](#footnote-ref-2)
2. Поради извършено закръгление в млн. лв., някои сумарни позиции в Таблица №1, Таблица №2 и в текста не се изчерпват от съставните им числа. [↑](#footnote-ref-3)
3. Обхватът на показателя фискален резерв е в съответствие с §1, т. 41 от Допълнителните разпоредби на Закона за публичните финанси. [↑](#footnote-ref-4)
4. Държавният бюджет включва централен бюджет, бюджетите на НС, съдебната власт, министерствата и ведомствата. [↑](#footnote-ref-5)
5. Поради извършено закръгление в млн. лв., някои сумарни позиции в Таблица №1, Таблица №2 и в текста не се изчерпват от съставните им числа. [↑](#footnote-ref-6)
6. В позицията "Резерв за непредвидени и неотложни разходи" се посочват само данните по разчет. Разходите по отчет се отразяват по съответните разходни позиции, към които се отнасят извършените разходи. [↑](#footnote-ref-7)